2021. gada 26. februārī Rīkojums Nr. 127

Rīgā (prot. Nr. 20 22. §)

**Par valstij piekrītošā nekustamā īpašuma "Oksanas" Stradu pagastā, Gulbenes novadā, nodošanu Gulbenes novada pašvaldības īpašumā**

1. Pamatojoties uz Civillikuma 417. pantu un Komerclikuma 317. panta trešo daļu, pārņemt valsts īpašumā Valsts ieņēmumu dienesta uzskaitē esošo (ņemts uzskaitē ar pieņemšanas un nodošanas aktu) valstij piekrītošo nekustamo īpašumu "Oksanas" (nekustamā īpašuma kadastra Nr. 5090 005 0067) – zemes vienību (zemes vienības kadastra apzīmējums 5090 005 0067) 4,0 ha platībā, zemes vienību (zemes vienības kadastra apzīmējums 5090 006 0181) 1,0 ha platībā un zemes vienību (zemes vienības kadastra apzīmējums 5090 006 0194) 0,82 ha platībā – Stradu pagastā, Gulbenes novadā (turpmāk – nekustamais īpašums), un saskaņā ar Publiskas personas mantas atsavināšanas likuma 42. panta pirmo daļu, 42.1 un 43. pantu atļaut Valsts ieņēmumu dienestam to nodot bez atlīdzības Gulbenes novada pašvaldības īpašumā, lai saskaņā ar likuma "Par pašvaldībām" 15. panta pirmo daļu izmantotu pašvaldības autonomo funkciju īstenošanai.

2. Gulbenes novada pašvaldībai nekustamo īpašumu bez atlīdzības nodot valstij, ja tas vairs netiek izmantots šā rīkojuma 1. punktā minēto funkciju īstenošanai.

3. Pilnvarot Gulbenes novada pašvaldību parakstīt nostiprinājuma lūgumu par īpašuma tiesību nostiprināšanu valstij uz nekustamo īpašumu, kā arī veikt citas nepieciešamās darbības nekustamā īpašuma ierakstīšanai zemesgrāmatā.

4. Gulbenes novada pašvaldībai, nostiprinot zemesgrāmatā īpašuma tiesības uz nekustamo īpašumu:

4.1. ierakstīt nekustamo īpašumu zemesgrāmatā uz valsts vārda Vides aizsardzības un reģionālās attīstības ministrijas personā vienlaikus ar Gulbenes novada pašvaldības īpašuma tiesību nostiprināšanu;

4.2. norādīt, ka īpašuma tiesības nostiprinātas uz laiku, kamēr Gulbenes novada pašvaldība nodrošina šā rīkojuma 1. punktā minēto funkciju īstenošanu;

4.3. ierakstīt atzīmi par aizliegumu atsavināt nekustamo īpašumu un apgrūtināt to ar hipotēku.

5. Šā rīkojuma 4.3. apakšpunktā minēto aizliegumu – apgrūtināt nekustamo īpašumu ar hipotēku – nepiemēro, ja nekustamais īpašums tiek ieķīlāts par labu valstij (Valsts kases personā), lai saņemtu Eiropas Savienības fondu atbalstu.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs